Pta-vrou van bromponie afgeslaan, beroof | Maroela Media
Christine Jacobs (42), 'n inwoner van Valhalla in Centurion, is Vrydagoggend op pad werk toe met 'n stok van haar bromponie afgeslaan en beroof.
Christine se ma, Nelma Jacobs, het aan Maroela Media gesê Christine werk in Johannesburg as 'n kliëntediensadministrasieklerk en maak weekliks van die Gautrein gebruik om heen en weer te pendel.
"Sy het gewoonlik 'n saamrygeleentheid van ons huis tot by die stasie, maar die man saam met wie sy gewoonlik ry is vir 'n week oorsee, so sy ry sedert verlede Vrydag met haar bromponie tot by die stasie," het Nelma gesê.
Volgens Nelma het Christine net ná 05:00 by hul huis vertrek en is 'n paar minute later in Endstraat in Clubview, tussen Leriba Lodge en die Ben Schoeman-snelwegbrug aangeval.
"Sy het 'n man agter 'n bos uit sien stap en aangeneem hy wil oor die straat loop. Sy het spoed verminder en toe sy verby hom ry het hy haar met 'n groot stuk stok op haar keel geslaan. Sy het haar balans verloor en van die bromponie afgeval."
Die man het haar rugsak van haar rug afgeruk en te voet in die rigting van die snelweg gevlug.
'n Motoris het kort daarna stilgehou en Christine bygestaan. "Sy het darem nie baie seergekry nie en die bromponie het ook nie te veel skade opgedoen nie. Die vrou het Christine terug op haar motorfiets gehelp en sy was in staat om tot hier te ry. Sy het omstreeks 06:30 in trane weer hier aangekom."
Christine is na die ongevalle-eenheid van die Pretoria-Wes-hospitaal geneem aangesien sy nie 'n mediese fonds het nie. Haar elmboog en enkel is beseer en sy ervaar baie pyn. Dokters vermoed sy het moontlik minstens een rib gebreek. Sy sal na verwagting Vrydag ontslaan word sodra X-strale geneem is.
Nelma het gesê Christine is erg getraumatiseerd.
Christine het die voorval by die Wierdabrug-polisiestasie aangemeld. Die rower is weg met haar beursie met bankkaarte, kos vir die dag en 'n baadjie. Haar selfoon was in haar broeksak en is nie gesteel nie.
Braam Rossouw, voorsitter van die Wierdabrug-gemeenskappolisiëringsforum (GPF), het gesê die forum is van die voorval ingelig en het aangebied dat Christine berading ontvang.
DA-raadslid Ina Strydom het aan Maroela Media gesê die bebosde gebied naby die plek waar die voorval plaasgevind het, is 'n probleemarea, veral ten opsigte van gryp-en-spaander-voorvalle.
"Daar trek van tyd tot tyd bosslapers daar in en plak daar. Die metropolisie se grondbesettingseenheid gaan op 'n gereelde grondslag daar in om die mense te verwyder, veral as 'n vlaag misdade aangemeld word. Ons het reeds met die metropolisie geskakel en beplan eersdaags weer 'n operasie om die veld weer skoon te maak," het Strydom gesê.
Rossouw en Strydom het 'n beroep op die publiek gedoen om paraat te wees met die oog op verdagte optrede in die gebied.
Gaan niks weer van die rower hoor nie. Christine baie sterkte, hoop jy herstel gou van die aanranding en roof. Jammer daaroor.
Die gemors raak al hoe maker.
Elke dag wat ek dit koerant lees word ek net al hoe kwater. Mens voel so magteloos! Waar gaan dit eindig!! Sterkte Christine!
maar n eie persoonlike fb woede-uitbarsting oor vuurwerke wat na my beskeie mening niks met kontras of lig te doen het nie, kan gou tot n internationale sirkus aangeblaas word. hoe uiters siek
marie van heerden woest
goeie middag .dankie dat julle ons op hoogte hou met die nuus.my ouers was aangeval op hul plaas.op 26 januarie.wil net dankie se dat hulle die aanval oorleef het.Die Here het hul beskerm.wil net dankie se aan die polisie en kliniek van Luckhoff ,koffiefontein en omgewing en boerebeskerming almal wat help om die arme oumense te help met die tramatiese gebeure.